પાલનપુર લડબી નદીનો પ્રશ્ન જિલ્લા સંકલનની બેઠકમાં ઉછળ્યો
નવગુજરાત સમય | Publish Date: Jun 27 2018 3:30PM
પાલનપુર શહેરમાં લડબી નદીના દબાણનો મુદ્દો ગરમાયો છે. સાચા દબાણદારોને છાવરી નાના દબાણકર્તાઓ સામે કાર્યવાહી કરવામાં આવતી હોવાના આક્ષેપ વચ્ચે મંગળવારે વડગામ ધારાસભ્ય જિજ્ઞેશ મેવાણીએ મંગળવારે જિલ્લા સંકલનની બેઠકમાં આ મુદ્દો ઉછાળ્યો હતો. તેમજ લડબી નદીની રૂબરૂમાં મુલાકાત પણ લીધી હતી. પાલનપુરમાં ચોમાસા પહેલા લડબી નદીના પટમાં થયેલા દબાણો દૂર કરવા માટે તંત્ર દ્વારા કવાયત હાથ ધરવામાં આવી છે.
જે માટે દબાણો ઉપર માર્કિંગ પણ કરવામાં આવ્યા છે. જોકે, મોટા દબાણકારોને છાવરવામાં આવતા હોવાના આક્ષેપો થઇ રહ્યા છે. આવી સ્થિતિમાં મંગળવારે જિજ્ઞેશ મેવાણીએ લડબી નદી વિસ્તારની રૂબરૂ મુલાકાત લઇ સ્થિતિ સમજી હતી. જે બાદ બનાસકાંઠા જિલ્લા સંકલનની બેઠકમાં આ મુદ્દો ઉછાળી ઉગ્ર રજૂઆતો કરતાં ભારે ઉત્તેજના પ્રસરી જવા પામી હતી. તેમના પ્રશ્નોના પ્રત્યુત્તરમાં જિલ્લા કલેકટર સંદિપ સાગલેએ લડબીના દબાણો દૂર કરવા માટે જુના નકશાઓ ધ્યાને લઇ જગ્યાઓ આઇડેન્ટીફાઇ કરવામાં આવી છે. તમામ દબાણો દુર કરવાની કાર્યવાહી ચાલી રહી છે.
> ચોમાસાને લઇ જિલ્લા વહીવટીતંત્રને એલર્ટ
પાલનપુર ખાતે કલેકટરના અધ્યક્ષ સ્થાને જિલ્લા સંકલન અને ફરીયાદ સમિતિની બેઠક યોજાઇ હતી. બેઠકમાં ચોમાસાને અનુલક્ષી જિલ્લામાં કોઇપણ પરિસ્થિતિને પહોંચી વળવા વહીવટીયતંત્રના અધિકારીઓને પુરતી તૈયારીઓ સાથે એલર્ટ રહેવા સૂચના આપવામાં આવી હતી.